Christian Friis Bach (RV), 2023-04-28:
Tak for det.
Jeg vil starte med at takke regeringen og adskillige partier for gode og rolige samtaler om udlændingepolitikken, i hvert fald uden for det her lokale.
Jeg tror faktisk, det er det, der er brug for.
Jeg vil også gerne anerkende, at regeringen i regeringsgrundlaget faktisk forsøger at håndtere nogle af de knaster eller tidsler, eller hvad folk har kaldt det, som der er i udlændingepolitikken.
Vi føler faktisk i Radikale Venstre – det kan godt være, at der er andre partier, der ikke føler det – at vi er med i det, som jeg tror udlændinge- og integrationsministeren kaldte den brede kerne af partier, som forsøger at få det her til at fungere.
Der er udfordringer med social kontrol, parallelsamfund og manglende deltagelse, også på arbejdsmarkedet, men der er også sket mange fremskridt.
Integrationen går fremad, flere kommer i arbejde, flere kvinder kommer i arbejde, og der er stærkere fællesskaber.
Men vi kan gøre det endnu bedre.
Vi tager positivt imod forslaget om arbejdspligt.
Det skal bakkes op med uddannelse, og derfor er vi også fokuseret på at styrke integrationsgrunduddannelsen, og så skal vi sørge for, at det er gode jobs, der giver kvalifikationer og kontakter.
Men vi er positive, og vi tager godt imod det.
Så vil vi gerne have, at der bliver tale om en arbejdsret for dem, som rigtig gerne vil arbejde, og dem, som vi har brug for.
Det skal vi gøre noget ved.
Vi har brug for dem, de har brug for os, og de vil Danmark.
Vi skal anerkende og belønne dem, som knokler for at uddanne sig.
Der er unge, som presses til at droppe deres uddannelse og tage ufaglærte jobs, fordi de ellers ikke kan få permanent ophold.
Det er forkert for dem, og det er forkert for Danmark.
Det vil være godt for de unge, og det vil være godt for os.
Vi er også optaget af, at man skal kunne gifte sig med den, man elsker, og bo i Danmark, hvis man kan forsørge sig selv og sin partner og ikke har begået kriminalitet.
De ægtefæller, der kommer til Danmark, bidrager positivt.
De har højere beskæftigelse, begår mindre kriminalitet, og de kommer jo, når de er klar til jobmarkedet.
Vi får en uddannelse og en barndom forærende, og de skal have lov til at bo i Danmark.
Det vil være godt for dem, og det vil være godt for Danmark.
Det er jo ikke markante krav, vi stiller.
Vi foreslår sådan set bare, at vi ligestiller dem med alle andre EU-borgere.
En tysker, der er gift med en australier, kan jo flytte til Danmark og få permanent ophold efter 5 år – det kan en dansker ikke.
Det giver ikke mening, og der er mange ægtepar ude i verden, der ærgrer sig over at være danskere; de vil hellere være tyskere eller svenskere.
Til sidst vil jeg sige, at vi anerkender, at der er et forøget pres mod Europa, og vi er stærkt bekymrede for de rigtig mange, der drukner i Middelhavet, de mange, som mister livet undervejs på deres flugt.
Men de problemer skal vi løse i fællesskab.
Vi skal finde fælles løsninger i Europa, tage ansvar og hjælpe hinanden med at fordele de flygtninge, som ankommer.
Gør vi det, kan Europa godt løfte opgaven.
Og vi skal finde fælles løsninger med vores europæiske nabolande og skabe sikre ruter og sikre tredjelande.
Det handler derfor ikke om at nedlægge eller svække vores asylsystem, tværtimod.
Udlændingestyrelsen og Flygtningenævnet fungerer relativt godt.
Selv om Udlændingestyrelsen skulle være lidt hurtigere til at tage bestik af afgørelserne i nævnet, og selv om vi ikke er enige i, at man skal fratage de syriske flygtninge deres opholdstilladelser, så fungerer det relativt godt i forhold til at afgøre, hvem der er flygtning og skal have beskyttelse, og hvem der ikke er flygtning og skal tage hjem.
Så opgaven er derfor ikke at svække det danske asylsystem, men at overtale flere lande til at indføre et tilsvarende stærkt asylsystem.
Opgaven er ikke at svække det internationale samarbejde om flygtninge, hvilket vi risikerer, hvis vi skubber ansvaret fra os, men at få flere med i det internationale samarbejde om flygtninge.
Opgaven er at få flere til at underskrive flygtningekonventionen og få flere til at skabe sikre ruter og sikre lande.
Det kræver flere og stærkere, men også bedre aftaler med lande i nærområderne og på ruterne, hvor vi sikrer, at flygtninge og migranter, når de ankommer, inden de har fået afgjort deres sag, kan få beskyttelse, kan få arbejde, uddannelse og adgang til sundhedsydelser der, hvor de går, eller der, hvor de kommer til.
Sikre ruter og sikre lande vil skabe varige og bæredygtige løsninger.
For det er med flygtninge som med alle andre grænseoverskridende problemer: De kan kun løses gennem samarbejde, og ved at alle lande tager et ansvar.
Så kampen for at beskytte flygtninge ude i verden starter derfor lige her i Danmark, og den kamp vil vi gerne styrke.
Forslaget til vedtagelse fra regeringen var faktisk ikke så ringe endda, men vi har sammen med Enhedslisten og Alternativet lavet et, der er bedre, og det bakker vi op om.